Mange virksomheder og organisationer har i dag praktikanter, der i dag kun må modtage SU under deres praktik eller projektorienterede forløb.

Men i fremtiden skal praktikstederne have mulighed for at give penge til de studerende.

Det vil regeringen foreslå, viser et notat, som P1 Orientering er kommet i besiddelse af.

- Rigtig mange virksomheder og organisationer vil gerne give de studerende en påskønnelse for, at de deltager i projektorienterede forløb. Derfor ser vi nu på, hvordan vi kan få lovgivningen til at spille tættere sammen med målet om, at de kan vise deres anerkendelse og påskønnelse af, at den studerende rent faktisk yder en indsats, siger uddannelses- og forskningsminister Ulla Tørnæs.

Regeringen lægger op til, at praktikanterne kan få op til 3.000 kroner oveni SU’en.

Hos SF er man glade for regeringens forslag, men der er alligevel noget, partiet gerne vil have ændret, inden det bliver vedtaget.

- Jeg ser gerne, at man som praktikant kan få mere i løn end de 3.000 kroner, som regeringen lægger op til. Fordi mange praktikanter jo ikke har mulighed for at have et arbejde ved siden af praktikken, siger Jacob Mark, der er uddannelsesordfører for SF.

Han foreslog i maj 2015, at praktikanter skulle have lov til at få løn ved siden af deres SU, når de var i praktik. Han synes, at et beløb mellem 4.000 og 6.000 ville være passende.

Læs også : Flertal vil give studerende løn for praktik oven i SU

Flere har gjort det før

Malte Hertz Jansen er talsmand for kampagnen 'Praktikløn.'

Han kæmper sammen med flere andre studerende fra fagbevægelsen for studerendes lønrettigheder under praktik. Og han er glad.

- Det er meget positivt, at man nu ser ud til at kunne udbetale en erkendtlighed fra organisationernes side til praktikanterne, siger han.

Pengene til praktikanterne bliver ikke kaldt ’løn,’ men ’erkendtlighed,’ fordi praktikanterne ikke er arbejdskraft, men under uddannelse, står der i notatet fra uddannelses- og forskningsministeriet.

For flere år siden var det faktisk muligt for studerende i praktik at modtage både SU fra staten og løn fra deres praktiksted. Men i begyndelsen af 2015 blev det slået fast med en kendelse i SU-ankenævnet, at man ikke må modtage SU og praktikløn samtidig. SU-loven forbyder nemlig "dobbeltforsørgelse".

Før kendelsen var det en mulighed, som en række organisationer og virksomheder benyttede sig af. For eksempel var det over halvdelen, 56 procent, af de studerende i DJØF, der var i praktik, som modtog løn fra deres praktiksted. Det viser en undersøgelse, DJØF lavede i 2013.

Gode chancer for forslaget

Uddannelsesministeriet forventer at fremsætte forslaget i foråret 2017, og det har gode chancer for at blive til virkelighed. Samtlige partier i Folketinget var nemlig positivt indstillede over for det, da man diskuterede spørgsmålet i maj 2015.

Dengang kunne man dog ikke blive enige om en model, og derfor arbejdede man videre med det. Det er det arbejde, der nu er udmundet i det aktuelle forslag.

Malte Hertz Jansen fra ’Praktiktløn’ mener, at det åbner for næste fase af arbejdet med kampagnen.